Professional Widow

**Professional Widow** on yhdysvaltalaisen laulaja-lauluntekijä Tori Amosin kappale albumilta *[[Boys for Pele]]* (1996). DJ Armand van Helden teki kappaleesta EDM-remixin ”Armand’s Star Trunk Funkin’ Mix”, joka julkaistiin singlenä. Remix on yksi Amosin tunnetuimmista kappaleista. Kappale menestyi etenkin Europassa ja Isossa-Britanniassa. Se nousi Britannian singlelistan kärkeen. Suomessa kappale oli listasijalla 16. ”Professional Widow” julkaistiin sekä omana singlenään että kahden A-puolen singlenä yhdessä kappaleen ”Hey Jupiter” kanssa.

## Taustaa
Kappale ”Professional Widow” on mukana Amosin albumilla *[[Boys for Pele]]*, joka julkaistiin 22. tammikuuta 1996. Alkuperäinen kappale on tyyliltään  vaihtoehtorockia. Amos soittaa kappaleella cembaloa. Kappaleen on huhuttu kertovan Courtney Lovesta. Amos ei ole kieltänyt tai myöntänyt asiaa.

Yhdysvaltalainen DJ Armand van Helden teki kappaleesta remixin, joka on täysin eri tyylinen kuin alkuperäiskappale. Remix on tyyliltään house-musiikkia.
Remixistä on sittemmin tullut tunnetumpi kuin alkuperäinen kappale etenkin Euroopassa. Singlejulkaisut sisältävät lisäksi Mr. Royn ja MK:n tekemiä remixejä.

## Julkaisu ja kaupallinen menestys
”Professional Widow (Armand’s Star Trunk Funkin’ Mix)” julkaistiin singlenä Yhdysvalloissa 2. heinäkuuta 1996 ja Isossa-Britanniassa ja muualla Euroopassa joulukuussa nimellä ”Professional Widow (It’s  Got to Be Big)”. Kappaleesta tuli hitti etenkin Euroopassa. Se nousi Britannian singlelistan kärkeen. Irlannissa kappale pääsi listan kakkossijalle. Suomessa kappale oli listasijalla 16. Yhdysvalloissa single nousi dance-kappaleiden listan kärkeen. Single on myynyt kultaa Australiassa ja hopeaa Isossa-Britanniassa.

Kappale julkaistiin lisäksi kahden A-puolen singlenä yhdessä Amosin kappaleen ”Hey Jupiter” kanssa 22. heinäkuuta 1996. ”Hey Jupiter / Professional Widow” nousi Iso-Britannian singlelistan sijalle 20 ja dance-singlejen listan kärkeen. Australiassa single nousi listasijalle 17.

Kappaleelle on olemassa musiikkivideo. Sitä varten ei kuitenkaan kuvattu uutta materiaalia vaan se editoitiin Amosin aiemmista videoista.

## Myöhemmät julkaisut
Alkuperäinen kappale on mukana elokuvassa *[[Pako L.A:sta]]* (1996). Remixin lyhyt versio on ollut mukana Amosin albumin *Boys for Pele* painoksilla Isossa-Britanniassa ja Euroopassa  1997 alkaen. Se lisättiin myös Amosin kokoelmille *[[Tales of a Librarian]]* (2003) ja *[[A Piano: The Collection]]* (2006) ja van Heldenin kokoelman *You Don't Know Me: The Best of Armand Van Helden* (2008) bonus-CD:lle. 

Amos on esittänyt kappaleen livenä monta kertaa. Hän on julkaissut siitä myös useamman liveversion, muun muassa ”Merry Widow Version”, joka poikkeaa tyyliltään sekä alkuperäisestä kappaleesta että remixistä.  

## Singlen kappaleet

## Muusikot

* Tori Amos – laulu, cembalo, piano, tuotanto
* Steve Caton – kitara
* George Porter Jr. – basso
* Manu Katche – rummut
* Alan Friedman – rumpujen ohjelmointi
* Mark Hawley – äänitys, codan miksaus
* Marcel van Limbeek – äänitys, codan miksaus
* Bob Clearmountain – miksaus
* Rob van Tuin – assistentti (äänitys ja miksaus)
* Ryan Freeland – assistentti (miksaus)
* Härkä – härkä 

* Armand van Helden – remiksaus, remixien tuotanto
* MK – remiksaus, remixien tuotanto
* Mr. Roy – remiksaus, remixien tuotanto 
* Johnny ”D.” DeMaro – jälkituotannon koordinaattori (remixit)

## Listasijoitukset
**Professional Widow ja Professional Widow (It’s  Got to Be Big)**

**Hey Jupiter / Professional Widow**

## Myyntipalkinnot

## Huomioita

## Lähteet

## Aiheesta muualla
* Professional Widow (Remix) -musiikkivideo
* Professional Widow (1996 Remaster)
* Professional Widow (Merry Widow Version)
* Professional Widow -single Discogs-sivustolla
* Hey Jupiter / Professional Widow -single Discogs-sivustolla